**Velkomstfolder**

**Indledning**

Denne forældrefolder har til formål at beskrive den praktiske side af børnehavens praksis, og besvare nogle af de spørgsmål, der må være. Du er selvfølgelig altid velkommen til at spørge personalet i institutionen, hvis der er noget, du er i tvivl om.

Vi tilstræber en naturlig løbende dialog med forældrene i hverdagen, da vi er af den opfattelse, at et velfungerende samarbejde pædagoger og forældre imellem giver det bedste fundament for barnets tid i børnehaven, og trygge forældre giver trygge børn.

Folderen er blevet til i et samarbejde mellem personale og bestyrelse. Folderen er tænkt som et middel til at opretholde et godt forældresamarbejde og som rettesnor for forældre, der har deres gang i børnehaven. Derudover er den tænkt som et ’rygstød’ for personalet i visse spørgsmål, der erfaringsmæssigt rejses fra tid til anden.

Det er således første udgave af Garnisonskirkens Børnehaves forældrefolder, du har i hånden. Vi håber, at folderen kan være til gavn og ellers spørg løs.

Redigeret 13. marts 2023.

**Fakta om institutionen:**

**Garnisonskirkens Børnehave** Skt. Annæ plads 4 1250 Kbh. K.

tlf. 33 13 22 45

e-mail: garnison@mail.dk

www.garnisonsbornehave.dk

# Institutionsleder: Stefan Wiekhorst.

Garnisonskirkens Børnehave er en privat institution med driftsoverenskomst med Københavns kommune. Børnehaven er tilknyttet FOBU.

**Børnehavens åbningstider:** Mandag – fredag kl. 7:15 – 17.

Det betyder, at børnene skal have jakke på og være afhentet samt være ude af børnehaven senest kl. 17.00, hvor også personalets arbejdstid ophører.

**Børnenormering:** Garnisonskirkens Børnehave er en børnehave med småbørn, hvilket betyder, at vi modtager børn, fra de er 2 år gamle. Normeringen er ca. 7 børn i alderen 2 til 3 år, og 37 børn i alderen 3 til 6 år.

**Personalenormering:** I Garnisonskirkens Børnehave er vi både uddannede pædagoger

og pædagogiske assistenter, pt. er vi 8 ansatte: 4 pædagoger, 4 pædagogiske assistenter

**Faste aktiviteter i løbet af ugen:**

Hver mandag fra august til og med maj har vi musik med Elisabeth, i alt 30 gange. Det er Københavns kommunes Musikskoles tilbud, vi har tilmeldt os.

Mindsteholdet: kl. 9.45 – 10.15

Mellemholdet: kl. 10.15 – 11.00

Storeholdet: kl. 11.00 – 11.45

Hver onsdag kl. 11 – 11.30 fra september til maj, synger vi med Hans Westenholz, organisten fra kirken. Dette foregår i Menighedshuset.

9 gange om året går vi i kirke, dette er også om onsdagen.

**Årets begivenheder / Traditioner:**

# Fastelavn

I februar festligholder vi fastelavn ved, at børn møder udklædt om formiddagen. Denne fest er forbeholdt børn og personale.

**Påske**

Vi markerer påske ved at lave kreative indslag og finde påskeæg.

# Sommerfest

En fest for både børn, forældre og pædagoger. Festen starter kl. 15.30 og slutter kl. 17.30. Hver familie medbringer frugt eller kage, der vil indgå i et fælles tag selv – bord, og børnehaven sørger for kaffe, the og saftevand.

# Høstfest

Vi markerer eftersommeren og høsten ved at alle børn medbringer en afgrøde. De medbragte frugter, grøntsager og lignende bliver udstillet, og bliver ved spisning brugt som bordpynt.

# Lanternefest

Hver år ved Morten Bisp / Mortensaften holder vi lanternefest. I løbet af efteråret har børnene lavet en lanterne i børnehaven. Forældrene ankommer til børnehaven senest kl. ca. 16.30. Børnenes lanterner tændes, og vi går i samlet flok kl. 16.45 tur på kirkepladsen, mens

Lanternesangen afsynges. Vi ender i præstehaven, hvor der vil være gløgg og saftevand, som børnehaven sørger for, samt småkager, som forældrene bager og medbringer. Arrangementet slutter kl.18.00

# Julemåneden

I december måned pynter vi op med juletræ. Vi holder samling hver formiddag, hvor vi synger julesalmer og sange, leger lege og åbner julekalender. Umiddelbart før jul er der julegudstjeneste om formiddagen. Juletræet hentes på en heldagstur, hvor vi med bus besøger et julemarked og får en god naturoplevelse. I starten af december inviterer vi børnenes bedsteforældre til juleklip og kaffe. Lige inden juleferien byder vi på et glas julegløgg og en småkage i forbindelse med afhentning af børnene.

**Praktiske informationer**

# Kartotekskort

Når jeres barn starter i børnehaven, vil I blive bedt om at udfylde et kartotekskort samt et dataforordningsskema. Det er meget vigtigt, at I ajourfører kartotekskortet ved ændring af adresse, telefonnumre, mailadresser mm., så vi altid kan komme i kontakt med jer i tilfælde af fx sygdom.

# Når dit barn hentes og bringes

Når du kommer i børnehaven med dit barn, er det vigtigt, at I får hilst på mindst én ansat. Sørg for at ankomsten sker i god ro og orden, og at dit barn er klar til at deltage i de igangværende aktiviteter, f.eks. at det har sutsko på, hvis børnene er indendørs, eller er klædt på til udendørsaktiviteter, hvis børnene er ude.

Det er vigtigt, at du siger farvel til dit barn, også selvom han/hun bliver ked af det. Du er altid velkommen til at ringe og høre, hvordan det forløb efter din afsked.

Når du henter dit barn, skal du altid sørge for at sige farvel til mindst én ansat. Det er vigtigt, at du tager dit barn med, når du kommer for at hente det, også selvom han/hun måske ikke vil hjem: du må ikke lade dig overtale til at gå og komme igen senere. Det giver usikkerhed hos personalet om barnet *er* hentet, uro i børnegruppen generelt og af og til anledning til ’fortrydelse’ hos det barn det drejer sig om. Du er altid velkommen til at være i børnehaven og vente, mens dit barn gør sig færdig. Men brug ikke flere timer på at hente dit barn, vis du er kommet for at hente barnet.

Vi må kun udlevere børn til deres forældre. Hvis en anden skal hente, så skriv det i kalenderen, der ligger på pulten i garderoben, eller ring og giv besked til personalet.

Børnehaven lukker klokken 17.00, og institutionens åbningstid skal overholdes. Hvis vi ikke har hørt fra jer inden klokken 17.15, skal vi kontakte Den sociale døgnvagt.

# Mødetid / Fravær

Af hensyn til den pædagogiske planlægning beder vi jer give besked, hvis jeres barn ikke kommer i børnehave, enten på grund af sygdom, eller I holder fridag, eller møder senere end kl. 9.20.

# Ferie

Feriemeldinger er bindende, da personalets afspadsering, ferie osv. planlægges efter hvor mange børn, der forventes i børnehaven. Det gælder for alle ferier. Vi forventer at barnet holder 3 ugers sammenhængende sommerferie.

# Sygdom / Afhentning af sygt barn

Det er meget vigtigt, at I giver besked til børnehaven om, at jeres barn er sygt og hvad det fejler, da dette kan være nyttig information for personalet og andre forældre.

Syge børn modtages selvsagt ikke i institutionen. Barnet skal kunne deltage i de aktiviteter, det plejer, uden at kræve særlig pasning.

På kontoret findes Sundhedsstyrelsens bog ”Smitsomme sygdomme hos børn”. Det er denne vejledning personalet og forældrene skal rette sig efter. Den kan også findes på Sundhedsstyrelsens hjemmeside [www.sst.dk](http://www.sst.dk/) .

Reglerne for fremmøde i institutionen er fastsat for at begrænse spredning af smitsomme sygdomme. Er man konkret i tvivl om man kan aflevere må man ringe til børnehaven, der med udgangspunkt i vejledningen afgør om barnet kan modtages. Vi forventer og forlanger, at barnet har en feberfri dag hjemme, før det igen kommer i børnehave, for at komme sig efter sygdommen.

Hvis dit barn bliver syg i børnehaven, vil du blive kontaktet med henblik på afhentning. Dette er selvsagt for at undgå at udsætte andre børn eller voksne for smittefare, men også fordi et sygt barn har behov for sin far eller mor. Vi forventer, at barnet bliver hentet hurtigst muligt.

# Medicin

Børnehaven giver ikke medicin, og der må ikke forefindes medicin i børnenes garderober, rygsække mm. Kun i allernødvendigste tilfælde og efter aftale med jer, giver vi medicin.

# Lus

Kan være et stort problem. Børnehaven opfordrer til, at alle kæmmer hver aften, så vil problemet kunne udryddes.

Husk at meddele det i børnehaven, hvis dit barn har lus, så de andre børn kan blive tjekket. Hvis vi finder lus på et barn, ringer vi for at få barnet hentet, så det ikke smitter andre. Vi forventer, at barnet afhentes hurtigst muligt.

**Solcreme**

Om sommeren skal børnene have solcreme på hjemmefra, og vi supplerer i løbet at dagen.

**Bleer**

Forældrene står selv for indkøb af bleer med tape i siden, buksebleer er upraktiske i børnehaven.

# Tøj og Garderober

I børnehaven har dit barn brug for at have praktisk tøj på, der gerne må blive beskidt og som han/hun kan bevæge sig i.

Børnene skal have ekstra tøj i børnehaven, som passer til årstiden. Det skal ligge i de hvide stofposer på barnets plads i garderoben. Endvidere skal jeres barn have et par sutsko i børnehaven.

Det er jeres opgave at skrive navn i alt tøj og sko. Det letter personalets daglige sorteringsarbejde meget, hvis alle sørger for navn i alt tøj, fodtøj etc.

Tjek dit barns garderobe hver fredag. Tøm hele barnets garderobe, inden I holder ferie. Når garderoben er tom, vil den blive gjort ren. Hold orden i dit barns garderobe, så vores rengøringspersonale kan rengøre gulvet under garderoben.

# Mad

Vi serverer ikke morgenmad i børnehaven. Til frokost hver dag skal børnene have madpakke med. I barnets madpakke må der ikke være slik, kiks, kage eller lignende. Vi anbefaler, at I giver jeres barn rugbrød, kødpålæg, fiskepålæg, grøntsager og frugt med i madpakken, da det er det bedste brændstof, I kan give jeres barn på dette tidspunkt. Drikkelse og drikkedunke må ikke medbringes i børnehaven, vi sørger for drikkelse hele dagen. Børnehaven sørger for frugt og brød hver eftermiddag.

Fredag eftermiddag er der fredagsbrød. Forældrene skiftes til at bage brød eller boller til børnene om fredagen. Man bliver tilmeldt, se på opslaget i gangen. Byt indbyrdes hvis dagen ikke passer.

# Hviletime

De yngste børn i børnehaven sover til middag i senge i soverummet. De har deres egen seng med navn på. Sover dit barn med sut, bamse eller lignende, er det jeres ansvar at medbringe disse og skrive navn på. I vinterhalvåret kan vi ligeledes afholde hviletime for resten af børnegruppen.

# Legetøj

Børnene må gerne have legetøj med hjemmefra den sidste fredag i måneden. Navn på legetøjet er altid en fordel. Masker, sværd og andre våben er ikke velkomne. Børnene må gerne låne legetøj med hjem fra børnehaven, men spørg altid personalet, om det er i orden. Legetøjet skal med i børnehaven næste dag. Der er legetøj, der ikke udlånes!

# Lågen til børnehaven

Lågen til børnehaven skal ALTID være lukket og låst. Det er MEGET VIGTIGT, at I ALDRIG lader jeres børn åbne lågen. Lærer børnene at låse lågen op, kan de løbe ud på vejen.

# Ture

Nogle ture ud af huset kan opstå spontant, og nogle er planlagt på forhånd. Børnehaven sørger for drikkelse til børnene, også når vi er på tur.

Skal vi på tur, tager vi af sted kl. ca. 9.30 om formiddagen. Tidspunkt for hjemkomst kan variere, giv derfor altid besked, hvis dit barn hentes tidligt.

# Fødselsdage

Børnenes fødselsdage fejrer vi på dagen eller på nærmeste hverdag. Vi holder en samling om formiddagen, hvor vi synger, råber hurra og pakker gave op. Forældre er velkomne til at bage boller eller brød, som vi kan spise til frugt. Det enkelte barn fejres og bliver sat i centrum. Børnene lærer at tage hensyn til andre og sætte sig selv i anden række.

Af hensyn til de resterende børn, må invitationer til fødselsdage, der holdes privat, ikke ophænges i børnehaven, men skal sendes hjem. Husk at invitere hele grupper f.eks. alle fra sin gruppe eller alle drenge eller piger fra sin gruppe.

# Afslutning i børnehaven

Når dit barn holder op i børnehaven, er det en stor dag med blandede følelser. Vi holder derfor en gallafest i maj måned kun for børnene, og vi inviterer børn og forældre til en afskedseftermiddag en eftermiddag i juni måned. Derved får vi nedtrappet gradvist og får sagt farvel med både fest og ceremoni.

# Udmeldelse

Når dit barn skal udmeldes af børnehaven, skal du skrive til børnehaven på garnison@mail.dk og til pladsanvisningen på: pladsanvisning@buf.kk.dk. Udmeldelsen skal ske senest før den 1. og 15. i måneden, én måned før udmeldelse.

# Sikkerhed

I børnehaven er det forbudt at medbringe balloner, slikkepinde og plastikposer. Halstørklæder og snore i halsudskæringer er ikke tilladt og cykelhjelme skal opbevares på barnets plads i garderoben.

# Forældresamarbejde

En vigtig del af forældresamarbejdet består i den daglige kontakt, når I henter og bringer jeres barn. Det kan dog være vanskeligt at få tid til en dybere snak, men oplever I, at der er behov for dette, kan vi aftale et møde.

Alle forældre kan forvente en forældrekonsultation, et forældremøde med valg til bestyrelsen, samt en sommer fest årligt.

Har I kritikpunkter, som I gerne vil give udtryk for, skal dette foregå **direkte til Henrik**.

# Bestyrelsen

Børnehavens bestyrelse består af 2 medlemmer udpeget af menighedsrådet og 3 forældre fra børnehaven. Suppleanter er på valg hvert år, og bestyrelsesmedlemmer hvert andet år.

# Lukkedage

Det er tilladt for Københavns kommunes institutioner at holde lukket 9 dage om året. Lukkedagene bliver besluttet af børnehavens bestyrelse, og vil blive annonceret i et nyhedsbrev.

# Parkering

Parkering af biler på kirkepladsen må kun foregå i forbindelse med at børnene bringes til og fra børnehave. Langtidsparkering på kirkepladsen er derfor ikke ønsket.

Klapvogne, barnevogne, cykler, løbehjul og lignende må ikke parkeres på legepladsen. De skal parkeres ved cykelstativerne ved kirkemuren.

# Børnekontaktliste

Børnehaven udarbejder en samlet børnekontaktliste, der bliver udsendt og revideret 1 gang årligt.

# Besøg af søskende eller ”gamle” børn

Søskende og børn, der tidligere har gået i institutionen er meget velkommen til at komme på besøg. Dette skal dog altid være sammen med barnets forældre eller efter anden aftale.

# Mobiltelefoner

Vi vil ikke have at I taler i mobiltelefon i børnehaven, da det kan virke forstyrrende for børn og voksne.